Apakah teks berikut masuk dalam retorika "eksposisi"?
Teks: Bu Guru ari ini ngasi tugas nyari resep masakan gacoan suku masing-masing. Doel sebenernye keder, soalnye die kagak bisa masak, taunye gegares bae. Tapi, die kalem-kalem aje. Kan ade Enyak nyang bisa ditanyain ape bae! Makanye, balik dari kolaan, Doel langsung nempel-nempel ame si Enyak. Enyak nyang gedek ditempelin bae, akhirnye nanye, "Ape, sih, lu nempel-nempel bae, Doel?" si Doel cuman nyengar-nyengir bari ngomong, "Nyak, ajarin bikin masakan gacoan Enyak, dong. Buat tugas kolaan." Enyak nyang denger soal 'tugas kolaan' langsung sregep, biar nilai si entong bagus! "Sini, Enyak ajarin cara masak soto betawi," kate Enyak bari nyiapin bahan. Tangannye sesrogan comot-comotin bahan. Ade 500g sandung lemur sapi nyang dipotong-potong, 200g babat sapi rebus ame paru sapi rebus nyang dipotong-potong, 3 sdm kecap, 1 sdt pala bubuk, 4 biji cengkeh, 3 batang sereh nyang digeprek, 5 biji daon jeruk nyang diiris manjang, 2 cm lengkuas digeprek, 4 sdt garem, 2 biji daon salam, 1 sdt gula, 1/2 merica bubuk, 500 ml santen, 2 sdm minyak, ame 2 liter aer. Enyak bilang, buat bumbu alusnye, siapin 12 biji bawang merah, 6 siung bawang putih, 2 cm jahe, 1 sdt ketumbar bubuk. Terus, buat pelengkapnye, tergantung demennye ape. Kalo Doel, demennye tomat, daon bawang, bawang goreng, emping, ame jeruk nipis. Cara bikinnye, rebus daging nyang udeh disiapin. Kalo udeh empuk, potong dagingnye jadi bentuk dadu. Udeh gitu, kaldu rebusan dagingnye disaring, terus cemplungin daging, paru, ame babat. Rebus ampe mendidih. Siapin wajan, tuang minyak, tumis bumbu alus ame pala, cengkeh, kayu manis, sereh, lengkoas, daon jeruk, daon salam. Kelar gitu, tuang tumisan bumbu ke rebusan daging bari diaduk rata ampe mendidih. Abis ntu, tuangin santen, kecap, garem, merica bubuk, ame gula pasir. Aduk ampe mateng. Kalo udeh, tinggal tuangin ke mangkok ame pelengkap nyang didemen. "Jadi, dah, soto betawi demenan lu," tutup Enyak. Doel ngangguk-ngangguk bari angsrongin dua jempolnye ke Enyak. "Mantep, Nyak!" katanye girang.

tidak